b'\n_START_ARTICLE_\nBolgari\n_START_PARAGRAPH_\nBolg\xc3\xa1ri so ju\xc5\xbenoslovanski narod, ki \xc5\xbeivi na ozemljih, nekdanjih rimskih provinc Mezija, Trakija in Makedonija. Svoje ime so dobili po tur\xc5\xa1kem plemenu Prabolgari, ki je v 7. stoletju zavojevalo ozemlje dane\xc5\xa1nje severovzhodne Bolgarije in Dobrud\xc5\xbee in ustanovilo Podonavsko Bolgarijo, lo\xc4\x8deno od svoje pradomovine na severni obali \xc4\x8crnega morja, ki je znana kot Stara Velika Bolgarija, ter se pome\xc5\xa1alo s tra\xc4\x8danskim in slovanskim prebivalstvom in tako ustvarilo nov bolgarski narod s slovanskim jezikom. Dana\xc5\xa1nji potomci Prabolgarov so \xc4\x8cuva\xc5\xa1i ob srednji Volgi._NEWLINE_Danes Bolgari govorijo bolgar\xc5\xa1\xc4\x8dino, ju\xc5\xbenoslovanski jezik, katerega praoblika je bila osnova Starocerkvene slovan\xc5\xa1\xc4\x8dine (pri Bolgarih imenovane "starobolgarski jezik", za zapis katerega se je na bolgarskem ozemlju razvila posebna pisava - Cirilica) in na katerega sta mo\xc4\x8dno vplivali srednjeve\xc5\xa1ka in sodobna gr\xc5\xa1\xc4\x8dina, ter - \xc4\x8deprav v dosti manj\xc5\xa1i meri - osmanska tur\xc5\xa1\xc4\x8dina, pa tudi sodobna ru\xc5\xa1\xc4\x8dina._NEWLINE_Zaradi svojih stikom z Bizantinskim cesarstvom so danes Bolgari prete\xc5\xbeno pravoslavne kr\xc5\xa1\xc4\x8danske vere._NEWLINE_Poleg Bolgarije poseljujejo Bolgari tudi obmejne jugovzhodne dele dana\xc5\xa1nje Srbije v okolici Dimitrovgrada (nekdanji Caribrod) in Bosilegrada (jezikovni kontinuum tam prehaja v torla\xc5\xa1\xc4\x8dino), dele Banata v Srbiji in Romuniji ter Besarabije (Ukrajina, Moldova). Na jugozahodu Bolgarije se v mejnem pasu me\xc5\xa1ajo z Makedonci (Pirinska Makedonija).'